

**TISZAKÉCSKE VÁROS ÖNKORMÁNYZATÁNAK POLGÁRMESTERE**

Iktatószám: PH/1168-2/2021 Tárgy: Zöldhulladék szállítás

Ügyintéző: Tamás Zsolt Melléklet:-

**Csala Lajos**

**6060 Tiszakécske, Szajkó u. 4.**

Tisztelt Csala Lajos úr!

2021. április 15-én érkezett elektronikus levélben történt megkeresésére az alábbi tájékoztatást szeretném nyújtani.

A Városgondnokság épületében, a közszolgáltatást végző Felső Bácskai Hulladékgazdálkodási Nonprofit Kft. biztosít ügyfélszolgálatot, Önkormányzatunk csupán az irodahelységet biztosítja számukra. Az ügyfélfogadás időpontját a közszolgáltató határozza meg, ebben az időszakban tud erre munkatársat biztosítani településünkön. Tudomásom szerint az ügyfélszolgálatot ellátó kolléga, a hét többi napján más településen végzi ezt a tevékenységet, így az ügyfélszolgálat napjának módosítása valószínűleg más település ügyfélszolgálatának módosítását is igényelné.

Felveszem a kapcsolatot a közszolgáltatóval, és egyeztetek velük, az esetleges pénteki ügyfélszolgálat lehetőségéről. amennyiben erre mód nyílik, Tiszakécske Város honlapján tájékoztatjuk a lakosságot. Hétvégi időszakban a közszolgáltató nem végzi a tevékenységét.

A háztartási hulladék elszállításának költségét - az úgy nevezett alapszolgáltatás mértékéig - Tiszakécske Város Önkormányzata fizeti meg az NHKV Zrt-nek. Az alapszolgáltatás keretében ingatlanonként heti 110 liter vegyes hulladék kerül elszállításra. Az ezen felüli hulladékmennyiség elszállítására, a közszolgáltatónál van mód, az elszállítás és ártalmatlanítás költségét tartalmazó u.n. fizetős zsák vásárlására.

Az alapszolgáltatáson túl, a közszolgáltató 2 hetente elszállítja a biológiai lebomló és a csomagolási hulladékot is.

Az ingyenes zsákok átvételekor szokásos lakcímkártya bemutatása valóban nem értelmezhető nyaraló ingatlanok esetében, az ügyintézés ezen módjának változtatásával kapcsolatban szintén megkeressük az FBH Np. Kft-t.

A csomagolási hulladék és a biológiailag lebomló hulladék szállításához ingyenesen biztosított zsákok darabszámát a közszolgáltató határozza meg, mivel mind a szállítás költsége, mind a zsákok költsége a közszolgáltatót terhelik, azokra külön díjat nem kap az NHKV Zrt-től a közszolgáltató. A biológiai hulladék mennyiségének növekedése miatt, és ezzel a közszolgáltatót terhelő költségek emelkedése miatt, a közszolgáltató 2021.07.01-től a zöldhulladék szállítás esetében a 1 ingyenes zsákot biztosít, és az ügyfélszolgálati irodájában lehetőséget biztosít további, u.n. fizetős zsákok vásárlására. A hulladékszállításra vonatkozó tájékoztatót, amely tartalmazza a fenti változást is, Tiszakécske Város honlapján megtekintheti.

A térítés ellenében történő szállítás csökkentése érdekében, környezetvédelmi és költségcsökkentés céljából javasolt, az keletkező biológiailag lebomló hulladékok házi komposztálását elvégezni.

Tiszakécske, 2021.04.22.

Tisztelettel

Tóth János

polgármester